Kommentar:  Lovforslaget vil gøre det muligt at få dækning for byggeskader på renovering i den almene boligsektor, som vi kender det fra den eksisterende byggeskadefond for nybyggeri. Ordningen vil medføre en kvalitetssikring af byggeriet. Endvidere vil ordningen med 1-års og 5-års eftersyn sikre, at der gribes hurtigt ind, så byggeskaderne ved renoveringsarbejdet kan udbedres i tide. Samtidig sikrer ordningen, at der hensættes beløb til eventuelle skader i forbindelse med renoveringen. Den eksisterende byggeskadefond for nybyggeri udvides med en ny afdeling, der får til opgave at dække byggeskader i forbindelse med renoveringer. BSF opdeles i to afdelinger, en for nybyggeri og en for renovering. Bidrag til ordningen fastsættes til 1 procent af renoveringsudgiften. Ordningen omfatter renoveringer, der gennemføres efter et projektmateriale og har et sådant omfang, at det organiseres og afvikles som en byggesag. Udgifterne skal overstige 1 million kroner inklusive moms per projekt eller mindst udgøre 100.000 kroner per bolig. Dækningen for renoveringsarbejder gælder kun i det omfang, der er tale om forbedringer eller fornyelser. Den nye ordning vil omfatte renoveringer af boligbyggerier, der har fået støtte efter lov om almene boliger, lov om friplejeboliger, den tidligere ældreboliglov, eller efter tidligere boligbyggeri- og boligstøttelove, og som løbende er underlagt kommunalt tilsyn med vedligeholdelse i driftsfasen. Det forventes, at renoveringerne i en periode vil medføre små huslejestigninger, hvilket kan medføre begrænsede offentlige merudgifter til individuel boligstøtte. Lovændringen træder i kraft den 1. juli 2011. Der vil i de kommende år frem til 2016 blive tale om betydelige renoveringsarbejder på omkring 20,6 milliard kroner i den almene boligsektor på baggrund af den boligaftale, Dansk Folkeparti indgik den 8. november med regeringen og Radikale Venstre og med tilslutning fra Kristendemokraterne og Liberal Alliance. En byggeskadefond for renoveringer vil derfor træde i kraft på det helt rigtige tidspunkt. Jeg vil da også sige, at det er trist, at det egentlig er nødvendigt, altså, at man kan sige, at entreprenøren ikke laver et ordentligt byggeri eller en ordentlig renovering. Selvfølgelig kan man lave fejl, men så burde det jo være en selvfølge, at man fik rettet den fejl, der var lavet. Det her vil altså give en fordyrelse, men vi kan ikke undvære det, så derfor er vi i Dansk Folkeparti meget positive over for forslaget og ser frem til udvalgsbehandlingen.

Svar:  Tak. Og tak til Dansk Folkepartis ordfører, fru Anita Knakkergaard. Nu hører vi, at Dansk Folkeparti helt forventeligt bakker op om det her lovforslag. Det drejer jo sig om, at vi nu skal sørge for, at der bliver renoveret ordentligt, og sørge for, at det, der bliver brugt af lejernes penge, bliver brugt på en ordentlig måde, så man ikke skal ud og rette op på skaderne efterfølgende. Nu har vi jo tidligere i debatten om det her lovforslag talt om lejernes penge, og jeg vil jo bare godt bede Dansk Folkepartis ordfører om at bekræfte, at i den periode, hvor Dansk Folkeparti har deltaget i boligforlig med regeringen, har Dansk Folkeparti været med til at bruge 10 milliard kroner af lejernes opsparede midler i Landsbyggefonden på at støtte nybyggeri – til at støtte nybyggeri – i Danmark frem for at bruge pengene på at renovere almene boliger. Vi har hørt her i dag, at der er et behov, en kø af lejere, der af egen drift har bedt om at få renoveret deres boliger for 8 milliard kroner, og samtidig er der blevet brugt 10 milliard kroner af lejernes penge. Jeg vil bare godt bede Dansk Folkepartis ordfører om at bekræfte, at Dansk Folkeparti har været med til at bruge de her 10 milliard kroner på nybyggeri frem for renoveringer.